[{"text_idx": "#000000", "text": "Verkinto: Trevor SteeleSpeco: bitlibro, originala verko, romano, Stafeto, FELHaveblo: En stokoPrezo: \u20ac6.00Aliaj formoj/eldonoj: nova libro \u20ac10.20, ePub \u20ac6.00, PDF \u20ac6.00Priskribo: La viro, kiun ni konas nun kiel \u201esankta Pau\u0306lo\u201d, estis unu el la plej influaj homoj de la tuta homara historio. Pli ol unu historiisto diris, pli-malpli, ke eblas imagi kristanismon sen Jesuo - sed ne sen Pau\u0306lo. Alivorte, la vera fondinto de kristanismo estis Pau\u0306lo.\nLiaj propraj skribaj\u0302oj kaj la vortoj de tiutempuloj donas bildon de Pau\u0306lo: kurag\u0302a, persistema, kverelema, karisma, kaj absolute konvinkita pri sia misio, ec\u0302 se li devis batali kontrau\u0306 demonoj, reg\u0302oj, kaj la tiamaj estroj de la Jesuo-movado.\nTamen, fine de la vivo Pau\u0306lo preskau\u0306 desperis: c\u0302u lia vivo estis fiaska? Li ne povis antau\u0306vidi, g\u0302is kioma grado li mem muldos la estontan vivon de la Romia Imperio kaj poste la tuta mondo.Senpaga provlibro: ePub els\u0302uti, Kindle8 els\u0302uti, PDF els\u0302utiStafeto n-ro: 43Recenzo: De Gerrit Berveling: Leginda romano pri la ekesto de KristanismoDe Anna Lo\u0308wenstein: Manko de homa varmoDe Trevor Steele: Prelego pri \u201ePaulus fondinto\u201d Pritakso: Aldoni mian pritakson"}, {"text_idx": "#000002", "text": "Leginda romano pri la ekesto de Kristanismo"}, {"text_idx": "#000003", "text": "Antau\u0306 nelonge mi legis tre ampleksan studaj\u0302on de la usona au\u0306toro Tom Wright\nPaul: a Biography (Paulus: Biografio). Li estas teologo, kiu aperigis tutan serion da bibliaj komentarioj:\npri la nuraj leteroj de Pau\u0306lo jam sep volumojn antau\u0306prepare al c\u0302i tiu biografio. Do\nestus maljuste, detale prijug\u0302ante kompari ambau\u0306 Paulus-librojn. Sed jenon mi nepre\ntuj diru: kun granda plezuro kaj entuziasmo ambau\u0306 mi legis."}, {"text_idx": "#000004", "text": "Trevor Steele prenis iel originalan aliron al c\u0302i tiu sia romano: Kvazau\u0306prologe li\nmeditas pri unu el la kernaj demandoj de nia homa vivo: Kial ni vivas? Kiel la mondo\nkomencig\u0302is? C\u0302u iu dio au\u0306 dioj kreis la mondon? Se jes, kiam kaj kiamotive?"}, {"text_idx": "#000005", "text": "Sekvas skribaj\u0302oj de pluraj homoj, c\u0302efe frukristanoj, preskau\u0306 c\u0302iuj kun klare juda origino,\nsed ankau\u0306 de unu frato de Jes\u0302u [= Jesuo], kiu\nne alig\u0302is al la kristana movado. Grava baza temo de tiu ekig\u0302anta frua eklezio estas,\nc\u0302u Pau\u0306lon oni sekvu \u2013 au\u0306 male: c\u0302u g\u0302uste tiu Pau\u0306lo grave difektis la mesag\u0302on de Jes\u0302u?"}, {"text_idx": "#000006", "text": "Min tuj c\u0302armis la fakto, ke c\u0302i-libre oni renkontas aliajn personojn kun ties propra\naliro al la temo. S\u0302imeon bar Josef, 90-jara frato de tiu Jes\u0302u ofte vagis tra la tuta\nromia mondo, intertempe malligig\u0302is de siaj originaj radikoj \u2013 kaj tre kredinde pri c\u0302io babilas. Lau\u0306 la percepto de tiu frato, Jes\u0302u havis efektive\ndu Diojn: tiun en li, kaj tiun en la sinagogaj rulaj\u0302oj. Kaj tiujn li konsideras kontrau\u0306aj\n\u2013 \u201ekaj la dua kuntrenis lin en la morton\u201d. Kaj Paulus ne akceptas unu el tiuj kaj \u201ela monstro en la rulaj\u0302oj postulis lian morton.\u201d"}, {"text_idx": "#000007", "text": "En la predikado de Paulus neniam oni au\u0306das pri Jes\u0302u, kiel li vagis tra Galileo; tie\nnur estas pri lia morto. \u201eNur la kadavro estas la temo de lia tuta predikado.\u201d"}, {"text_idx": "#000008", "text": "Kompreneble, ankau\u0306 en sciencaj teologiaj verkoj tio regule enfokusig\u0302as; g\u0302i ja restas\nunu el la enigmoj c\u0302irkau\u0306 c\u0302i granda apostolo."}, {"text_idx": "#000009", "text": "La frato S\u0302imeon bar Josef donas belan bildon pri la fruaj jaroj de Jes\u0302u. Post kiam\noni rakontis la morton de Stefano (kiun ofte oni nomas la Protomartiro de Kristanismo),\nc\u0302e kies morto Saul \u2013 ankorau\u0306 ne Paulus \u2013 funkciis kiel atestanto, S\u0302imeon plu rakontas pri la formig\u0302anta Movado; iel kiel eksterulo,\nsed samtempe kvazau\u0306 ne-kunaginta atestinto. Tiun rolon mi tre s\u0302atas. Foje li ec\u0302 komentas\npri la formig\u0302anta movado: \u201e\u201akristanoj\u2019, grupo al kiu mia frato Jes\u0302u absolute ne alig\u0302us!\u201d"}, {"text_idx": "#000010", "text": "La frato c\u0302eestis ankau\u0306, kiam Saul-Paulus sin prezentis al la estraro de la formig\u0302anta\neklezio en Jerusalemo. Paulus kaj Petro kverelis. La faktoj estas konataj, sed c\u0302i\ntie prezentig\u0302as pli persone, kvazau\u0306 oni c\u0302eestus. Jen la romanverkisto fakscia. Sekvas\nla unuaj vojag\u0302oj de Paulus, roloj de kunvojag\u0302antoj, la dua vojag\u0302o kaj la tria ktp.\nTre leginda romano pri la ekesto de Kristanismo."}, {"text_idx": "#000011", "text": "Kelkajn problemojn nepre mi malkas\u0302u al vi: plurfoje la au\u0306toro mencias malarion, kaj\nkompreneble tiun fifaman infektadon en la marc\u0302oj apud Romo li povas mencii \u2013 ec\u0302\ndevis, c\u0302ar ankau\u0306 pli frue, tempe de Cicerono, g\u0302i tie jam aktivis, ja mi ec\u0302 akceptas, ke\ntiun modernan vorton li uzas por g\u0302i, kvankam iel tio sonas anakronisme. Tamen, ke\nen Egiptio li igas homojn mang\u0302i maizon kaj transporti g\u0302in al Romo, dum efektive tio\nnur multajn jarcentojn poste alvenis el Ameriko, estas pretervido iom bedau\u0306rinda."}]